b'\n_START_ARTICLE_\nViktor Menart\n_START_SECTION_\n\xc5\xbdivljenjepis\n_START_PARAGRAPH_\nDiplomiral je 1978 iz kemije na Fakulteti za naravoslovje in tehnologijo Univerze v Ljubljani. Diplomsko nalogo je opravil iz organske kemije pri prof. Branku Stanovniku. Podiplomski \xc5\xa1tudij je opravljal, ko je delal pri prof. Bo\xc5\xbeu Plesni\xc4\x8darju, kasneje pa je postal asistent pri prof. Cvetu Klofutarju, kjer je raziskoval novo metodo za dolo\xc4\x8danje organskih kislin v sadnih sokovih. Bil je med ustanovnimi \xc4\x8dlani Jamarskega kluba \xc5\xbdelezni\xc4\x8dar (1977) in v tistih letih med njegovimi najaktivnej\xc5\xa1imi \xc4\x8dlani, tudi \xc5\xbee takrat, ko so jamarji delovali v okviru Jamarske sekcije Planinskega dru\xc5\xa1tva \xc5\xbdelezni\xc4\x8dar. Med jamarji je bil znan pod imenom\xc2\xa0\xc2\xbbDedi\xc2\xab._NEWLINE_Leta 1983 se je zaposlil v podjetju Lek, kjer je bil vodja analitske slu\xc5\xbebe v enoti Kontrola, leta 1989 pa je postal vodja oddelka Biotehnologija v enoti Razvoj in raziskave. Na Kemijskem in\xc5\xa1titutu je sodeloval pri vpeljavi metod genskega in proteinskega in\xc5\xbeenirstva v okviru me\xc5\xa1ane raziskovalne skupine, ki so jo sestavljali zaposleni v Leku ter raziskovalci s Kemijskega in\xc5\xa1tituta. Doktoriral je leta 2000 in se konec istega leta dopolnilno zaposlil na Kemijskem in\xc5\xa1titutu v Laboratoriju za biosinteze in biotransformacije. Nazadnje je vodil Lekov oddelek Nove tehnologije, kjer je bil odgovoren za uvajanje postopkov modifikacije farmacevtsko zanimivih proteinov in razvoj novih biolo\xc5\xa1kih zdravil. Bil je mentor pri eni raziskovalni nalogi, eni diplomi (desetkrat komentor), enem magisteriju (enkrat komentor) in dveh doktoratih._NEWLINE_Leta 2002 je dobil Zlato priznanje Gospodarske zbornice za inovacije (skupaj s Simono Jev\xc5\xa1evar in Vladko Gaberc-Porekar, leta 2003 pa Lekovo plaketo dela. Leta 2008 so na Kemijskem in\xc5\xa1titutu odprli nov laboratorij, ki nosi njegovo ime (Menartov nanobiotehnolo\xc5\xa1ki laboratorij).\n_START_SECTION_\nDelo\n_START_PARAGRAPH_\nKo je postal vodja oddelka Biotehnologija v Leku, se je vklju\xc4\x8dil v projekt Peptidi, ki je predstavljal za\xc4\x8detek razvoja biofarmacevtikov v tem podjetju. Nadaljevali so z razvojem postopkov za pridobivanje dejavnika tumorske nekroze alfa, ki je veljal za perspektivno novo zdravilo. Hkrati so pripravljali analoge tega proteina in ugotavljali njihove strukturne in fiziolo\xc5\xa1ke lastnosti. Dalj \xc4\x8dasa se je njegova skupina ukvarjala tudi s postopki \xc4\x8di\xc5\xa1\xc4\x8denja ozna\xc4\x8denih proteinov na imobiliziranih kovinskih ionih, ugotavljali pa so tudi lastnosti tako imenovanih\xc2\xa0\xc2\xbbneklasi\xc4\x8dnih\xc2\xab\xc2\xa0inkluzijskih teles pri proizvodnji tujih proteinov v bakterijski citoplazmi. Strokovno je bil najzahtevnej\xc5\xa1i projekt razvoja tehnologije za pridobivanje rekombinantnega zdravila filgrastima, za kar je bil tudi nagrajen.'